**Mount Sidley**, tidligere også kjent som **Mount Mabelle Sidley** eller **Mount Maybelle Horlick Sidley**, er den høyeste (sovende) vulkanen i Antarktis og det høyeste fjellet i Marie Byrd Land, og hører til Volcanic Seven Summits med en høyde på 4 181–4 285 meter over havet. Den er en massiv, hovedsakelig snødekt skjoldvulkan som er det høyeste av fem vulkanske fjell som utgjør Executive Committee Range i Marie Byrd Land. Fjellet har en 5 km bred, markant kaldera på sørsiden av toppen og ligger nordøst for Mount Waesche i den sørlige delen av fjellkjeden.

Det siste store utbruddet fant sted for om lag 4,7 millioner år siden. Dette utbruddet skal ha blåst ut mesteparten av massene i kanten på sørsiden av kalderaen, slik at det ble dannet en senkning i terrenget (kjent som Weiss Amphitheater) som er åpen mot sør, med omfattende hydrovulkanske avsetninger fra det subglasiale utbruddet som strekker seg mange kilometer utover fra vulkanen.

Fjellet ble oppdaget av kontreadmiral Richard E. Byrd på en flytur 18. november 1934, og fikk navnet Mount Mabelle Sidley eller Mount Mabelle Horlick Sidley av han etter Mabelle Emma Sidley, dattera til William Horlick som støttet Byrd-ekspedisjonen til Antarktis i 1933–35. Navnet ble også skrevet som Mount Maybelle Sidley og Mount Maybelle Horlick Sibley. I 1947 ble Mount Mabelle Sidley akseptert som navn av Advisory Committee on Antarctic Names (US-ACAN), men i 1956 ble det forkortet til Mount Sidley. Til tross for at fjellet ligger høyt over havet er det lite kjent som følge av den særs avsidesliggende geografiske plasseringen. Det er langt mindre kjent innen klatremiljøet enn Mount Erebus, den nest høyeste vulkanen i Antarktis som ligger nær de amerikanske og newzealandske basene på Rossøya. 

Den første dokumenterte bestigningen av Mount Sidley ble foretatt av newzealenderen Bill Atkinson 11. januar 1990, mens han arbeidet for en USAP-feltgruppe. Dette ble etterfulgt av to bestigninger utført av amerikanske feltgrupper i første halvdel av 1990-tallet. I 2010 ble fjellet klatret på nytt av turister på en ekspedisjon organisert av Adventure Network International (ANI).

Topografisk kart over Mount Sidley og Mount Waesche (skala 1:250 000)
Satellittbilde fra Landsat 8 av Mount Sidley og Executive Committee Range

Se også
-------

* Liste over vulkaner i Antarktis
* Liste over fjell i Antarktis etter primærfaktor
* Volcanic Seven Summits

Referanser
----------

1. 1 2 3  «Antarctica Ultra-Prominent Summits» **(engelsk)**. peaklist.org. Besøkt 24. desember 2013.
2. ↑ . Kartet til venstre oppgir høyden som 4 181 moh.
3. 1 2 3  John Stewart (2011). *Antarctica: An Encyclopedia*. 2 (2 utg.). McFarland. s. 1412. ISBN 978-0786435906.
4. ↑  Kurt S. Panter, Philip R. Kyle and John L. Smellie (1997). «Petrogenesis of a Phonolite-Trachyte Succession at Mount Sidley, Marie Byrd Land, Antarctica». *Journal of Petrology*. 38 (9): 1225–1253. doi:10.1093/petroj/38.9.1225. Besøkt 24. desember 2013.
5. 1 2  Amar Andalkar. «Skiing the Pacific Ring of Fire and Beyond - Mount Sidley» **(engelsk)**. skimountaineer.com. Besøkt 14. mai 2015.
6. ↑  «Mount Sidley». *Geographic Names Information System* **(engelsk)**. U.S. Geological Survey. Arkivert fra originalen 12. februar 2017. Besøkt 14. mai 2015.
7. 1 2  «Mount Sidley - Seven Volcanic Summits» **(engelsk)**. Adventure Network International. Arkivert fra originalen 18. april 2015. Besøkt 14. mai 2015.

Litteratur
----------

* LeMasurier, W. E. (1990). *Volcanoes of the Antarctic Plate and Southern Oceans*. American Geophysical Union. s. 203–207. ISBN 0-87590-172-7.

Eksterne lenker
---------------

* Mount Sidley i Antarktis – Peakbagger (engelsk)
* Skiing the Mount Sidley – skimountaineer.com (engelsk)

Portal: Antarktis

|  |  |
| --- | --- |
| Oppslagsverk/autoritetsdata | GeoNames **·** GNIS **·** SCAR

 |